Johannes Episcopus servus servorum Dei, spirituali filio nostro glorioso KAROLO Imperatori Augusto, ac Geiloni inclito Abbati, dilectísque filiis in Trenorchio monasterio sanctæ  intemeratæ, sempérque Virgini Dei Genitrici Mariæ, atque pretioso Confessori Christi Filiberto largito, sub regulâ Sancti Benedicti degentibus nunc  futuris temporibus. Postquàm enim auxiliante Christo Ecclesiæ cœpit origo, semper impiorum flatibus agitatur. Sed quia nostris temporibus alis imperialibus sustollitur, nos in quantum valemus, apostolicis auctoritatibus confirmare debemus. Proinde juxta petitionem filii nostri præcellentissimi Imperatoris Karoli, privilegium hujusmodi auctoritatis nostræ, eidem monasterio vestris futurísque temporibus indulgemus, concedimus, atque confirmamus ut sicut ipse gloriosissimus filius noster, per deprecationem Desiderii Principis, cellam quæ vocatur Godith, in pago Vallavensi, in loco qui dicitur Vallis angusta, loco prædicto, necne præscriptis Sanctis, cum villis ac facultatibus seu stipendiis concessit,  præcepto suæ auctoritatis roboravit, atque privilegio fratrum  filiorum nostrorum Episcoporum illarum regionum confirmari fecit: ita sicut in eâdem chartâ nobilitatis quam fecit Desiderius,  præcepto filii nostri Karoli continetur, inconvulsa permaneant: ut nullus Regum, nemo Antistitum vel Abbatum, seu quilibet quacumque præditus dignitate, de his quæ in hoc privilegio vel in præceptis ipsius filii nostri Karoli continentur, quicquam exinde minuere vel auferre præsumat; sed cuncta quæ præfatæ Ecclesiæ Godithi oblata sunt vel offerri contigerit, inconvulsa  inlibata permaneant. Constituimus aliâ auctoritate beati Petri, ut Ecclesia in Valle prædictâ constructa,  in honore Salvatoris, ejúsque Genitricis dicata, immunis habeatur ab omni dominatione terrenâ: quia injustum decernimus ut gloriosa mundi Regina quæ cum Filio juncta, exaltata est super choros Angelorum, humanis subdatur potestatibus. Anathematisamus igitur, ut nemo Antistitum locum sibi vindicare audeat, seu qualibet occasione absolutionis atque excommunicationis, vel sacræ ordinationis adire præsumat, nisi ab abbate loci, vel à monachis ibi Deo servientibus fuerit invitatus. Cæterùm ab omni sæculari persona decernimus esse liberum.  quietum, ut in præceptis filii nostri Karoli continetur. Si quis autem temerario ausu, magna, parváque persona, contra hoc nostrum decretum agere præsumpserit, sciat se anathematis vinculo esse innodatum,  à regno Dei alienum,  cum impiis æterno incendio condemnatum. Scriptum per manum Anastasii notarii,  scriniarii sanctæ Romanæ Ecclesiæ, in mense Junio, Indictione quintâ. Benè valete. In plumbo, JOHANNIS PAPÆ.